和友人新陽韻
作者：衛宗武
朝代：宋

paragraphs: 生機天地寧終藏，剝極復反開新陽。
陽明漸進陰濁散，輝光萬象熏佳祥。
不必晷驗度合表，不必風問來何方。
朝廷有道雨暘若，滿家五穀歌穰穰。
占年梅映臘雪瑞，回暖柳拂春晝長。
願君多送錦繡句，爲我一洗冰炭腸。
陽春一曲和蓋寡，媿我蕪陋匪報章。
獨思愁嘆接田里，安得擊壤衢遊康。